Burjarunners obri les inscripcions de la IV 10k Solidària Divina Pastora en benefici d’AVAPACE
2025-07-24

La IV 10k Solidària Divina Pastora, organitzada pel club burjassoter Burjarunners, comptant amb la col·laboració de l’Ajuntament de Burjassot i el patrocini de Divina Pastora, en benefici de l’Associació Valenciana de Paràlisi Cerebral (AVAPACE), ha començat a rodar amb l’obertura de les inscripcions.

L’entitat ha informat que les inscripcions, que es poden realitzar fins al 15 de setembre, es poden formalitzar a través del web www.carreraspopulares.com i tenen un preu de 8€, amb borsa del corredor, que es destinaran íntegrament a AVAPACE. En el cas de no poder córrer aqueix dia, però que vulguen contribuir a aquesta causa, poden realitzar la seua donació solidària, de 5€ sense borsa del corredor, en el Dorsal 0; donació que es pot realitzar a través de la mateixa pàgina de les inscripcions.

Referent en el calendari de carreres solidàries, la IV 10k Solidària Divina Pastora de Burjassot espera superar els més de 1.000 corredors que en l’edició del passat any van creuar la meta i, a més, seguir augmentant la donació que es realitza a AVAPACE pròxima, entre les tres edicions anteriors, als 26.000 euros dedicats íntegrament a l’associació, sense ànim de lucre, amb l’objectiu que continue millorant l’atenció de les persones amb paràlisi cerebral.

El 18 de setembre estarà tot preparat perquè, a les 9:30 hores, els corredors inunden els carrers de Burjassot de bon running, de solidaritat, d’ànims, de força i de ganes de passar-s’ho bé en una de les carreres més especials de l’any que acull el municipi i que espera també comptar amb el suport de les veïnes i els veïns en els carrers, disposats a animar als corredors.